Euroopan parlamentin päätöslauselma vammaisten tilanteesta laajentuneessa Euroopan unionissa: eurooppalainen toimintasuunnitelma 2006-2007 (2006/2105(INI))



Virallinen lehti nro 316 E , 22/12/2006 s. 0370 - 0378



P6_TA(2006)0527 Vammaisten tilanne laajentuneessa Euroopan unionissa: eurooppalainen toimintasuunnitelma 2006-2007 Euroopan parlamentin päätöslauselma vammaisten tilanteesta laajentuneessa Euroopan unionissa: eurooppalainen toimintasuunnitelma 2006-2007 (2006/2105(INI)) Euroopan parlamentti, joka - ottaa huomioon komission tiedonannon vammaisten tilanteesta laajentuneessa Euroopan unionissa: eurooppalainen toimintasuunnitelma 2006-2007 (KOM(2005)0604) (vammaistoimintasuunnitelma), - ottaa huomioon Euroopan talous- ja sosiaalikomitean lausunnon (CESE 591/2006), - ottaa huomioon Euroopan yhteisön perustamissopimuksen 13 artiklan ja Euroopan unionin perusoikeuskirjan 21 artiklan syrjinnän torjumisesta, myös kaikenlaisen vammaisuuden perusteella tapahtuvan syrjinnän, ja ottaa huomioon Euroopan unionista tehdyn sopimuksen 6 artiklan ja ihmisoikeuksien ja perusvapauksien suojaamiseksi tehdyn eurooppalaisen yleissopimuksen 14 artiklan, jossa kielletään kaikki syrjinnän muodot, - ottaa huomioon Euroopan unionin perusoikeuskirjan 26 artiklan vammaisten sopeutumisesta ja heidän oikeudestaan päästä osallisiksi toimenpiteistä, joilla se varmistetaan, - ottaa huomioon yhdenvertaista kohtelua työssä ja ammatissa koskevista yleisistä puitteista 27. marraskuuta 2000 annetun neuvoston direktiivin 2000/78/EY [1], - ottaa huomioon matkustajien kuljetuksessa käytettäviä, kuljettajan istuimen lisäksi enemmän kuin kahdeksan istuinta käsittäviä ajoneuvoja koskevista erityissäännöksistä 20. marraskuuta 2001 annetun Euroopan parlamentin ja neuvoston direktiivin 2001/85/EY [2], - ottaa huomioon Euroopan vammaisten teemavuodesta 2003 3. joulukuuta 2001 tehdyn neuvoston päätöksen 2001/903/EY [3], - ottaa huomioon luonnoksen Yhdistyneiden kansakuntien yleissopimuksesta vammaisten oikeuksista; - ottaa huomioon kuurojen viittomakielistä 17. kesäkuuta 1988 antamansa päätöslauselman [4], viittomakielistä 18. marraskuuta 1998 antamansa päätöslauselman [5] sekä komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle "Esteetön Eurooppa vammaisille" 4. huhtikuuta 2001 antamansa päätöslauselman [6] sekä ehdotuksesta neuvoston päätökseksi Euroopan vammaisten teemavuodesta 2003 15. marraskuuta 2001 antamansa lainsäädäntöpäätöslauselman [7], - ottaa huomioon komission vihreän kirjan "Väestön mielenterveyden parantaminen - Tavoitteena Euroopan unionin mielenterveysstrategia" (KOM(2005)0484), - ottaa huomioon komission vihreän kirjan "Kohti väestörakenteen muutoksia - uusi solidaarisuus sukupolvien välillä" (KOM(2005)0094), - ottaa huomioon työjärjestyksen 45 artiklan, - ottaa huomioon työllisyyden ja sosiaaliasioiden valiokunnan mietinnön sekä kulttuuri- ja koulutusvaliokunnan ja naisten oikeuksien ja sukupuolten tasa-arvon valiokunnan lausunnot (A6-0351/2006), A. katsoo, että syrjimättömyyden ja ihmisoikeuksien edistämisen on oltava vammaisia koskevan yhteisön strategian päätavoitteena, kuten perustamissopimuksen 13 artiklassa ja Euroopan unionin perusoikeuskirjan 21 ja 26 artiklassa todetaan, B. ottaa huomioon Euroopan unionin vuoden 2000 puheenjohtajavaltion Portugalin painottaneen, ettei ollut olemassa "syrjinnän hierarkiaa" ja että perustamissopimuksen 13 artiklaan perustuvan kattavan syrjinnän vastaisen lainsäädännön tukeminen seuraisi rodun perusteella tapahtuvan syrjinnän vastaisen direktiivin hyväksymistä vuonna 2000; ottaa myös huomioon, että entinen työllisyydestä ja sosiaaliasioista vastaava komissaari ilmoitti komission aikovan ehdottaa vastaavaa kattavaa vammaisten syrjinnän vastaista lainsäädäntöä vuonna 2003, C. ottaa huomioon, että Yhdistyneiden kansakuntien väliaikainen työryhmä on hyväksynyt ehdotuksen kansainväliseksi yleissopimukseksi vammaisten oikeuksista, jonka YK:n yleiskokouksen odotetaan hyväksyvän joulukuussa 2006, ja että komission toimien on tästä lähtien oltava kyseisessä yleissopimuksessa annettujen periaatteiden mukaisia, D. ottaa huomioon, että vammaisten työttömyys on edelleen kohtuuttoman suurta, E. katsoo, että työllisyys on yksi sosiaalisen osallisuuden perusedellytyksistä, F. ottaa huomioon, että vammaiset, varsinkaan vaikeasti vammaiset, eivät usein voi ottaa vastaan perinteisiä työpaikkoja ja että näin ollen on olemassa tarve monenlaisille työllistymismahdollisuuksille suojatyöpaikat ja avustajan kanssa työskentely mukaan lukien, G. ottaa huomioon, että ihmisten on tärkeää hankkia ja säilyttää ammattipätevyys ja ajantasaistaa sitä jatkuvasti pystyäkseen hyödyntämään voimavarojaan työmarkkinoilla, H. katsoo, että on jatkettava siirtymistä pois vammaisuuden lääketieteellisestä mallista kunnioittaen samalla jokaisen henkilön todellisia kuntoutustarpeita ja pyrittävä luomaan sosiaalinen malli ja oikeuksiin perustuva lähestymistapa, joka perustuu yhdenvertaisuuden, yhdenvertaisuuden lain edessä sekä yhdenvertaisten mahdollisuuksien periaatteisiin ja edistää niitä, tai lähestymistapa, joka perustuu vastaaviin oikeuksiin, I. katsoo, että vammaisuuden liiallinen lääketieteellistäminen on tähän asti estänyt sen, että vammaisuuden sosiaalinen arvo sekä sen merkitys oikeuksien alalla - ei ainoastaan oikeudessa vaatia etuja - ymmärrettäisiin kunnolla, ja että siksi on tarpeen siirtyä asteittain pois tästä vammaisuuden melko kapeaalaisesta käsitteestä, J. ottaa huomioon, että monet iäkkäät ihmiset invalidisoituvat vuosien kuluessa ja että monet vammaiset ihmiset ikääntyvät, K. katsoo, että vammaisten ja heitä edustavien järjestöjen osallistuminen on olennainen osa kyseistä oikeuksiin perustuvaa lähestymistapaa, L. katsoo, että palvelujen laadun olisi oltava yksi vammaistoimintasuunnitelman laaja-alaisista tavoitteista, M. katsoo, että komission tiedonanto "Yhtäläiset mahdollisuudet vammaisille: eurooppalainen toimintasuunnitelma" (KOM(2003)0650) oli tervetullut seuraaja Euroopan vammaisten teemavuodelle 2003 ja että on tärkeää osoittaa jatkuvaa kehitystä vammaisten eurooppalaisten oikeuksien ja tilanteen edistämisessä, kuten Euroopan vammaisten teemavuonna todettiin, N. ottaa huomioon, että vammaisten ja liikuntarajoitteisten henkilöiden oikeuksista lentoliikenteessä 5. heinäkuuta 2006 annettu Euroopan parlamentin ja neuvoston asetus (EY) N:o 1107/2006 [8] on ensimmäinen yhteisön säädös, jolla pyritään parantamaan yksinomaan vammaisten oikeuksia, O. ottaa huomioon, että komission ehdotus vammaisten itsenäisen elämän käsitteen luomisesta oli lähinnä laitoksissa elävien vammaisten toteuttaman ja European Network on Independent Living -järjestön järjestämän kahden historiallisen Euroopan parlamenttiin tehdyn "vapausmarssin" tärkein vaatimus ja ehdotuksen hyväksyminen komissiossa on erinomainen esimerkki siitä, miten Euroopan unioni pystyy vastaamaan kansalaistensa vaatimuksiin, P. katsoo olevan anteeksiantamatonta, että Euroopan aluekehitysrahastosta tai muista rakennerahastoista rahoitetaan sellaisten uusien infrastruktuurien rakentamista, joihin vammaisilla ei ole pääsyä; 1. kehottaa komissiota ja niitä jäsenvaltioita, jotka eivät ryhtyneet tarvittaviin toimenpiteisiin EU:n 15 jäsenvaltiota koskevaan määräaikaan 2. joulukuuta 2003 mennessä tai EU:n 10 uusinta jäsenvaltiota koskevaan määräaikaan 1. toukokuuta 2004 mennessä (jotkut EU:n 15 jäsenvaltioista pyysivät määräajan pidentämistä), panemaan tehokkaasti täytäntöön neuvoston direktiivin 2000/78/EY, jossa annetaan oikeudelliset puitteet yhdenvertaiseen kohteluun työssä, ja suhtautuu myönteisesti jäsenvaltioiden jo toteuttamiin toimenpiteisiin; 2. korostaa, että syrjimättömyys tavaroiden ja palvelujen saatavuudessa on taattava jokaiselle EU:n kansalaiselle, ja kehottaa siksi komissiota ehdottamaan erityistä vammaisia koskevaa direktiiviä perustamissopimuksen 13 artiklan pohjalta; 3. kehottaa jäsenvaltioita kumoamaan kaiken kansallisen lainsäädännön, joka syrjii vammaisia ja on ristiriidassa Amsterdamin sopimuksen 13 artiklan kanssa; 4. katsoo, että direktiiviä 2001/85/EY olisi vahvistettava, jotta se voidaan yhdenmukaistaa nykyisen vammaisten lentomatkustajien oikeuksia koskevan yhteisön lainsäädännön kanssa; tukee ja kannustaa komissiota laajentamaan samat vammaisia koskevat lakisääteiset oikeudet ajan myötä kaikkiin matkustusmuotoihin; muistuttaa, että tasa-arvoinen mahdollisuus käyttää julkista liikennettä on elintärkeää vammaisille, jotka matkustavat työpaikkaansa ja ylläpitävät sosiaalisia verkostoja ja perheyhteyksiä; suhtautuu lisäksi myönteisesti asetukseen (EY) N:o 1107/2006, joka on ensimmäinen yksinomaan vammaisia koskeva yhteisön säädös; 5. suhtautuu myönteisesti suuntaukseen, jossa pyritään poistamaan ne monet syrjinnän muodot, joita vammaiset joutuvat kohtaamaan käyttäessään lento-, maa- tai meriliikennettä, ja kehottaa varomaan uusien vielä tuntemattomien syrjinnän muotojen luomista, kuten taloudellista syrjintää; 6. on tyytyväinen komission ponnisteluihin parantaa tiedon ja viestintätekniikan saatavuutta; panee kuitenkin merkille, että yli 80 prosenttia julkisista Internet-sivustoista, mukaan luettuna Euroopan unionin toimielinten sivustot, eivät ole vammaisten saatavilla; on vakuuttunut siitä, että tiedon ja viestintätekniikan saatavuudesta voi olla apua vammaisten korkean työttömyysasteen alentamisessa; 7. kehottaa komissiota ja jäsenvaltioita toimivaltansa rajoissa edistämään vammaisten aktiivista osallistumista koulutukseen, ammattikoulutukseen, tietotekniikkaa hyödyntävään opetukseen, elinikäiseen oppimiseen, kulttuuri- ja urheilutoimintaan, vapaa-ajan toimintaan, tietoyhteiskuntaan ja joukkotiedotusvälineiden käyttämiseen; 8. kehottaa komissiota ja jäsenvaltioita edistämään Internetin saatavuutta vammaisille, erityisesti mitä tulee julkisen sektorin Internet-sivustoihin sekä yleissivistävään ja ammatilliseen koulutukseen liittyviin Internet-sivuihin; 9. kehottaa jäsenvaltioita ryhtymään toimenpiteisiin sen varmistamiseksi, että kaikkien julkisyhteisöjen Internet-sivustot ovat vammaisten saatavilla; 10. kehottaa ryhtymään lisätoimenpiteisiin infrastruktuurin parantamiseksi, jotta vammaisilla olisi esteetön pääsy rakennettuun ja vasta suunniteltuun ympäristöön, ja korostaa, että esteettömät kulkureitit on otettava huomioon jo suunnitteluvaiheessa ja hallinnollisessa hyväksymisvaiheessa; korostaa myös, kuinka tärkeää vammaisille on rakennusten sekä kiinto- ja muiden kalusteiden standardien mukainen suunnittelu ja arkkitehtuuristen esteiden poistaminen; kehottaa komissiota kantamaan täysin vastuunsa tässä kysymyksessä panemalla täytäntöön rakennerahastoja koskevat määräykset kaudella 2007-2013 ja kehottaa eurooppalaisia toimielimiä ryhtymään tarvittaviin toimenpiteisiin, jotta kaikilla olisi esteetön pääsy toimielinten rakennuksiin; 11. kehottaa komissiota ja jäsenvaltioita ryhtymään asianmukaisiin toimiin, joiden avulla edistetään vammaisten pääsyä ja osallistumista kulttuurin perusrakenteisiin ja kulttuuritoimintaan, käyttäen tarvittaessa apuna nykyaikaista teknologiaa; 12. korostaa, että on välttämätöntä toteuttaa toimia vammaisten taiteellisen ilmaisun ja luomisen tukemiseksi ja yhtäläisten mahdollisuuksien turvaamiseksi sekä vammaisten tekemien teosten tuottamisen ja esiintuomisen osalta että vammaisten kulttuurivaihtoon osallistumisen suhteen; 13. korostaa, että on käynnistettävä tiedotuskampanjoita sen varmistamiseksi, että työnantajat suhtautuvat vammaisten työntekijöiden palkkaamiseen ennakkoluulottomasti, ja että erityisesti on korjattava väärinkäsityksiä työllistämisen taloudellisista kustannuksista ja työnhakijan valmiuksista; korostaa, että olisi tehtävä enemmän tiedonvälityksen lisäämiseksi, jotta voidaan vaihtaa parhaita käytäntöjä ja lisätä tietoa työnantajien keskuudessa heidän velvollisuuksistaan ja vastuistaan, sekä kannustettava syrjinnän vastaisten sääntöjen asianmukaiseen täytäntöönpanoon tarvittaessa jäsenvaltioiden tuomioistuinten avulla, erityisesti mitä tulee direktiiviin 2000/78/EY; ehdottaa, että vammaisuutta käytettäisiin yrityksille uutena palveluna, jotta työpaikalla vammautumisvaarassa olevien työntekijöiden työpaikat voitaisiin säilyttää (ehkäisevä toiminta) tai heidät voitaisiin integroida uudelleen työelämään (kuntouttava toiminta); 14. kehottaa komissiota ja jäsenvaltioita luomaan olosuhteet, joissa "avustusloukut" ja varhaiseläkkeelle siirtäminen voidaan välttää ja vammaisille voidaan antaa varmuus työllistymisestä; 15. kehottaa jäsenvaltioita edistämään vammaisten oikeuksien soveltamista direktiivin 2000/78/EY mukaisesti ja näiden oikeuksien suojelua ja kehottaa ammattiliittoja tekemään kaikkensa tiedottaakseen jäsenilleen kyseisen direktiivin näille takaamista oikeuksista; 16. kehottaa komissiota tekemään enemmän vammaisasioiden sisällyttämiseksi työllisyyslainsäädäntöön ja muualle, erityisesti Euroopan työllisyysstrategiaan, julkisiin hankintoihin, Euroopan sosiaalirahastoon ja elinikäiseen oppimiseen, sekä antamaan vammaisten oikeuksille enemmän näkyvyyttä Lissabonin strategiassa; 17. kehottaa komissiota tukemaan vammaisten osallistumista seuraavan varainhoitokauden 2007-2013 monivuotisiin ohjelmiin, kuten "Kulttuuri", "Elinikäinen oppiminen", nuorisotoimintaohjelma "Youth in Action", "Media 2007" ja "Kansalaisten Eurooppa"; 18. kehottaa jäsenvaltioita kiinnittämään asianmukaista huomiota ongelmiin, joita vammaisten lasten vanhemmat kohtaavat joutuessaan usein jäämään pois työmarkkinoilta, sekä edistämään toimia vammaisten lasten vanhempien tukemiseksi ja auttamiseksi; 19. suhtautuu myönteisesti komission aikomukseen ottaa Euroopan sosiaalirahastossa huomioon vammaisia kotona, laitoksessa tai molemmissa avustavan henkilökunnan koulutustarpeet; 20. suhtautuu myönteisesti Euroopan sosiaalirahaston vammaisia koskevaan lausekkeeseen; 21. kehottaa jäsenvaltioita käyttämään, edistämään ja levittämään viittomakieliä mahdollisimman paljon Euroopan parlamentin 17. kesäkuuta 1988 hyväksymän päätöslauselman mukaisesti; 22. huomauttaa, että vammaisten erityistilanne on tärkeää ottaa huomioon laadittaessa teollisuuden riskinhallintaan liittyviä suunnitelmia ja ohjelmia; 23. kehottaa jäsenvaltioita käyttämään taloudellisia ja sosiaalisia välineitä vammaisille tarjottavan hoidon laajentamiseksi osana sukupolvien välistä solidaarisuutta; 24. kehottaa komissiota työskentelemään yhdessä jäsenvaltioiden kanssa kannustaakseen vammaisten sopeuttamista yleiseen koulutukseen jo lapsesta alkaen, silloin kun se on mahdollista, tunnustaen samalla kuitenkin, että joissakin tapauksissa erityiskoulut ovat välttämättömiä samoin kuin vanhempien oikeus valita minne he haluavat lähettää lapsensa kouluun, ja kannustamaan vammaisten pääsyä kaiken tasoiseen koulutukseen ja ammatilliseen koulutukseen sekä käyttämään uusia tekniikkoja taitojensa ja toiveidensa mukaisesti; kehottaa komissiota tekemään tutkimus- ja kuulemistyötä yhdessä jäsenvaltioiden kanssa mahdollisuudesta myöntää kaikille vammaisille lapsille ja heidän perheilleen oikeus osallistua tavalliseen koulutukseen heidän näin halutessaan; tunnustaa panoksen, jonka vammaiset voivat antaa Euroopan taloudelle samalla kehittäen omaa riippumattomuuttaan, ja tukee tätä panostusta; 25. kehottaa komissiota ja jäsenvaltioita toimivaltuuksiensa puitteissa panemaan täytäntöön "eAccessibility" - vammaisten tietoyhteiskuntaan osallistumisen helpottamisesta 6. helmikuuta 2003 annetun neuvoston päätöslauselman [9], vammaisten oppilaiden ja opiskelijoiden yhtäläisistä mahdollisuuksista koulutukseen 5. toukokuuta 2003 annetun neuvoston päätöslauselman [10] sekä vammaisten mahdollisuuksista päästä kulttuurilaitoksiin ja -tiloihin ja nauttia kulttuuritoiminnasta 6. toukokuuta 2003 annetun neuvoston päätöslauselman [11]; 26. kehottaa Euroopan unionia ryhtymään Euroopan vammaisten teemavuotta (2003) ja Euroopan liikuntakasvatuksen teemavuotta (2004) seuraaviin jatkotoimiin ja ponnistelemaan edelleen vammaisten syrjäytymisen lopettamiseksi; suosittelee, että erityistä huomiota kiinnitetään vammaisuuteen yhtenä ulottuvuutena Euroopan yhdenvertaisten mahdollisuuksien teemavuoden (2007) toimien puitteissa; 27. kehottaa komissiota ja jäsenvaltioita kiinnittämään erityistä huomiota vammaisten koulutusalan liikkuvuusohjelmiin osallistumisen helpottamiseen; 28. korostaa urheilun merkittävää roolia elämänlaatua, itsetuntoa, riippumattomuutta ja yhteiskuntaan integroitumista parantavana tekijänä vammaisten kohdalla; 29. kehottaa jäsenvaltioita parantamaan urheilupaikkojenesteettömyyttä, poistamaan nuorten vammaisten henkilöiden urheiluharrastuksiin pääsyä hankaloittavia esteitä, innostamaan vammaisia nuoria osallistumaan enemmän urheilutoimintaan ja edistämään vammaisten urheilutapahtumia sekä kilpailuja, esimerkiksi paralympialaisia; 30. korostaa, että jäsenvaltioilla on velvollisuus ottaa vammaiset oppilaat mukaan yleiseen opetukseen ja ottaa samalla huomioon tarvittava erityistuki oppilaiden koulutuksellisten erityistarpeiden täyttämiseksi; 31. muistuttaa, että Euroopan unionin toimielinten tuottamien asiakirjojen olisi aina oltava pyynnöstä saatavilla helppokäyttöisessä muodossa, erityisesti sokeiden ja heikkonäköisten ja oppimisvaikeuksista kärsivien osalta; korostaa, että on käytettävä selkeää ja yksinkertaista kieltä ja että teknistä kieltä olisi vältettävä mahdollisuuksien mukaan; 32. korostaa, että vammaisia on monenlaisia, esimerkiksi liikuntarajoitteiset, näkövammaiset, kuulovammaiset, mielenterveysongelmista kärsivät, kroonisesti sairaat ja oppimisvaikeuksista kärsivät ihmiset; korostaa, että monesta vammasta kärsivillä on erityisiä ongelmia samoin kuin moninkertaisesta syrjinnästä kärsivillä henkilöillä ja että olisi kiinnitettävä enemmän huomiota vammaisiin vanhuksiin ja vammaisiin naisiin; 33. huomauttaa, että erityyppiset vammat vaativat yksilöllistä hoitoa, jossa otetaan kunnolla huomioon toisaalta kasvavien lasten ja toisaalta aikuisten vammaisuus; 34. huomauttaa, että on tarpeen kiinnittää erityistä huomiota vammaisiin, jotka kuuluvat jo muutenkin syrjittyihin ryhmiin, kuten vanhukset, naiset ja lapset; kehottaa komissiota tukemaan ohjelmia, joilla pyritään toteamaan lasten vammaisuus jo varhaisessa vaiheessa, jotta heidän integroitumistaan yhteiskuntaan ja työelämään voitaisiin helpottaa; 35. korostaa tarvetta kannustaa suuren yleisön ja mielenterveyspotilaiden välistä vuorovaikutusta lisäävien aloitteiden tekemiseen, jotta voitaisiin torjua mielenterveysongelmista kärsivien ihmisten leimautuminen; kehottaa antamaan tarvittavaa tukea vaikeista mielenterveysongelmista kärsivien ihmisten perheille; 36. korostaa joukkotiedotusvälineiden ensiarvoista roolia vammaisia koskevien stereotyyppisten käsitysten ja ennakkoluulojen poistamisessa ja niiden ongelmien yhteiskunnallisen tiedostamisen muovaamisessa, joita vammaisilla on jokapäiväisessä elämässään; 37. kehottaa jäsenvaltioita ja komissiota jouduttamaan erityisesti Media 2007 -ohjelman puitteissa sellaisten elokuvien ja televisio-ohjelmien tuotantoa ja levittämistä, jotka antavat myönteisemmän kuvan vammaisista ihmisistä; 38. kehottaa jäsenvaltioita kehittämään täyteen mittaansa kaikki digitaalitelevision suomat mahdollisuudet vammaisten erityistarpeisiin vastaamiseksi, kuten parannettu tekstitys, auditiivinen selostus ja symbolein tapahtuva selostus, sekä edistämään samalla tekstityksen ja viittomakielen käytön yleistymistä myös analogisessa televisiossa; 39. kehottaa jäsenvaltioita kiinnittämään erityistä huomiota vammaisiin naisiin, joihin usein kohdistuu monenlaista syrjintää, jota voidaan torjua ainoastaan yhdistämällä yleiset toimenpiteet ja myönteiset toimenpiteet, jotka laaditaan yhteistyössä vammaisten naisten ja kansalaisyhteiskunnan toimijoiden kanssa; 40. kehottaa jäsenvaltioita toteuttamaan tarmokkaita toimenpiteitä kaiken vammaisiin kohdistuvan väkivallan ehkäisemiseksi, varsinkin kun se kohdistuu naisiin, vanhuksiin ja lapsiin, jotka joutuvat usein psyykkisen ja fyysisen sekä seksuaalisen väkivallan uhreiksi; panee merkille, että lähes 80 prosenttia vammaisista naisista joutuu väkivallan kohteeksi ja että seksuaalisen väkivallan riski on heillä suurempi kuin muilla naisilla; huomauttaa, että vammaiset naiset joutuvat usein elämässään kohtaamaan väkivaltaa ja että lisäksi väkivalta on joskus myös aiheuttanut heidän vammaisuutensa; 41. suhtautuu myönteisesti vammaisten laitoshoidon vähentämiseen; korostaa, että laitoksista pois siirtäminen vaatii riittävää määrää laadukkaita yhteisöpalveluja, jotka tukevat itsenäistä elämää, oikeutta avustajan käyttämiseen ja täyttä osallistumista yhteiskuntaan jäsenvaltioissa; kehottaa kiinnittämään erityistä huomiota mahdollisiin maksukäytännöistä johtuviin palvelujen saatavuuden esteisiin sekä tukemaan niiden yleisen saatavuuden periaatetta; suosittelee, että jäsenvaltioiden hallitukset keskittävät tuen palveluihin, joilla kannustetaan vammaisten integroitumista yhteiskuntaan ja heidän työllistämistään; korostaa tarvetta tiukentaa yleishyödyllisiä palveluja koskevaa politiikkaa sen varmistamiseksi, että yhtäläiset oikeudet toteutuvat myös käytännössä; kannustaa komissiota kehittämään ja/tai tunnustamaan sosiaalipalvelujen laatua koskevat EU:n indikaattorit; 42. suhtautuu myönteisesti komission aikomukseen kehittää sosiaalipalveluihin liittyvää yhteisön politiikkaa vammaisia koskevan toimintasuunnitelman seuraavassa vaiheessa ja kehottaa palveluntarjoajia antamaan asianmukaisen panoksensa; katsoo kuitenkin, että tutkimuksen, koulutuksen, konferenssien ja muiden asiaa koskevien aloitteiden on oltava aina käyttäjälähtöisiä, ja kehottaa komissiota seuraamaan vammaisten itsensä osallistumista kaikkeen kyseiseen toimintaan; 43. kehottaa komissiota - osana yleishyödyllisistä sosiaalipalveluista käytävää keskustelua - ottamaan huomioon palvelujen merkityksen ihmisoikeuksien ja täyden yhteiskuntaan osallistumisen saavuttamisessa; katsoo siksi, että käyttäjien aktiivinen osallistuminen laadukkaiden palvelujen määrittelyyn on välttämätöntä; 44. kehottaa jäsenvaltioita ottamaan käyttöön järjestelyjä, joilla varmistetaan vammaisille tarjottavien tukipalvelujen järkevä ja avoin hallinta ja niitä koskevien laatuvaatimusten noudattaminen, tapahtuipa hoito sitten kotona tai laitoksessa tai molempia muotoja käyttäen; 45. korostaa, että riippumatta siitä, mikä vammaisen käyttämä tukijärjestelmä on - kotihoito, laitoshoito tai molempien muotojen yhdistelmä - kaikkia jäsenvaltioita olisi vaadittava tekemään järjestelyjä huonon kohtelun (hillitsevien lääkkeiden sekä fyysisen ja psyykkisen väkivallan käyttö) ehkäisemiseksi toissijaisuusperiaatteen mukaisesti; 46. kehottaa komissiota ajamaan tarmokkaasti vammaisten saaman tuen laatua koskevan eurooppalaisen peruskirjan laatimista, jotta korkea integroitumisen ja osallisuuden aste voitaisiin varmistaa, hoidettiinpa vammaista kotona, laitoksessa tai molempien hoitomuotojen yhdistelmää käyttäen; 47. kehottaa komissiota edelleen edistämään ja arvioimaan antamiensa vammaisia koskevien suuntaviivojen täytäntöönpanoa EU:n kehitysapua myönnettäessä; kehottaa jatkamaan ja laajentamaan tuen antamista eurooppalaisessa ihmisoikeus- ja demokratia-aloitteessa hankkeille, joilla edistetään vammaisten oikeuksia maailmanlaajuisesti; korostaa, että EU:n ihmisoikeuksia koskevan vuosikertomuksen vammaisia käsittelevän luvun on oltava vastaisuudessa yksityiskohtaisempi; 48. ilmaisee huolensa siitä, että komissio ei ole ottanut vammaisten ihmisoikeuksia riittävästi huomioon arvioidessaan Kööpenhaminan kriteerien täyttymistä EU:n laajentumisprosessissa; kehottaa komissiota moninkertaistamaan ponnistelunsa asian hyväksi sekä varmistamaan sen, että liittymistä edeltävä rakennepolitiikan väline (ISPA) on vammaisten ja heidän järjestöjensä saatavilla ehdokasvaltioissa; 49. kehottaa neuvostoa ja komissiota panemaan vammaistoimintasuunnitelman täytäntöön ja raportoimaan parlamentille saavutetusta edistyksestä; pyytää vammaisten asioita käsittelevää korkean tason työryhmää tarkistamaan ja tarvittaessa päivittämään vammaisille suunnattuja palveluja koskevat yhdeksän laatuperiaatetta; 50. suhtautuu myönteisesti komission aikomukseen siirtää painopiste työllisyyden edistämisestä (2004-2005) uuteen "aktiiviseen osallisuuteen", ja kehottaa antamaan tavoitteelle tasapainotetun painotuksen kaikilla vammaisten osallistumisalueilla sekä asettamaan perusteita, joiden avulla vammaisia koskevan toimintasuunnitelman täytäntöönpanovaihetta voidaan ohjata; 51. tunnustaa kansalaisjärjestöjen, voittoa tavoittelemattomien hyvinvointijärjestöjen ja vammaisyhdistysten tärkeän roolin vammaisten oikeuksien kehittämisessä ja täytäntöönpanossa ja korostaa, että komission on tehtävä enemmän vammaisjärjestöjen kuulemiseksi, jotta vammaisia koskevalla politiikalla voidaan varmistaa vammaisten aktiivisempi osallistuminen; 52. suhtautuu myönteisesti Euroopan vammaisfoorumin sekä muiden eurooppalaisten vammaisverkostojen tärkeään asemaan ja kehottaa komissiota valvomaan tarkasti kyseisille järjestöille myöntämäänsä rahoitustukea kunnioittaen kuitenkin samalla niiden itsenäisyyttä, jotta EU:n tasolla voidaan säilyttää vammaisten kanssa käytävä vahva ja vilkas kansalaisvuoropuhelu; 53. kehottaa jäsenvaltioita tutkimaan yhdessä yritysten, työmarkkinaosapuolten ja muiden asianosaisten tahojen kanssa tehokkaammin mahdollisuuksia tarjota työtä vammaisille; 54. kehottaa johdonmukaisempaan tietojenkeruuseen jäsenvaltioissa käyttämällä järjestelmiä, joiden avulla EU:n ja kansallisten tilastojen sisältöä ja laatua voidaan parantaa, erityisesti erilaisista vammoista kärsivien ihmisten kokemien erilaisten ongelmien osalta; kehottaa siksi komissiota sisällyttämään vammaisuuden indikaattoriksi yhteisön tulo- ja elinolotilastoihin; 55. vaatii yhteistä eurooppalaista vammaisuuden määritelmää; 56. suhtautuu myönteisesti Euroopan yhteisöjen tuomioistuimen 11. heinäkuuta 2006 antamaan tuomioon yhteisön laajuisesta vammaisuuden määrittelystä asiassa C-13/05, Chacón Navas [12]; katsoo, että sen ansiosta vammaisten oikeuksia toteutetaan ja vammaisia kohdellaan jäsenvaltioissa huomattavasti paremmin; 57. suhtautuu myönteisesti vammaisten oikeuksia koskevan Yhdistyneiden kansakuntien sopimusluonnoksen hyväksymiseen; onnittelee komissiota, jäsenvaltioita ja eurooppalaisia vammaisjärjestöjä niiden yhdistävästä roolista tähän tulokseen pääsemisessä; kehottaa käynnistämään EU:n laajuisen kampanjan sopimuksen nopean allekirjoittamisen ja ratifioinnin varmistamiseksi heti sen hyväksymisen jälkeen sekä Euroopassa että ympäri maailman; 58. korostaa sen varmistamista, että YK:n ehdottamaan vammaisten henkilöiden oikeuksien ja ihmisarvon suojelua ja edistämistä koskevaan kattavaan kansainväliseen yleissopimukseen kirjattuja periaatteita edistetään ja noudatetaan EU:n tasolla; 59. suhtautuu myönteisesti vammaisten oikeuksia koskevan Yhdistyneiden kansakuntien yleissopimuksen hyväksymiseen; katsoo sopimuksen olevan virstanpylväs, jonka avulla on mahdollista parantaa vammaisten elämänlaatua kaikkialla maailmassa; muistuttaa, että vammaisten oikeuksia koskevassa Yhdistyneiden Kansakuntien yleissopimuksessa, joka tulee oikeudellisesti sitomaan sen ratifioivia jäsenvaltioita, vammaisuuden todetaan olevan ihmisoikeus, jota on suojeltava; 60. kehottaa komissiota määrittelemään tekstissään selkeämmin hankkeet, jotka on jo aloitettu vammaistoimintasuunnitelman puitteissa; 61. kehottaa komissiota kiinnittämään EU:n vammaistoimintasuunnitelman uusissa vaiheissa enemmän huomiota sukupuolinäkökohtiin ja vammaisia naisia ja vammaisten lasten vanhempia koskeviin erityistietoihin; 62. tukee EU:n vuoden 2005 puheenjohtajavaltion Yhdistyneen kuningaskunnan kehotusta järjestää vuosittain jäsenvaltioiden vammaiskysymyksistä vastaavien ministerien kokous; 63. kehottaa komissiota, joka suorittaa asiaa koskevaa valvontaa, tarkistamaan ja julkaisemaan kahden vuoden välein kertomuksen vammaisiin liittyvien politiikkojen ja hyvien käytäntöjen edistämisestä eri aloilla EU:n yksittäisissä jäsenvaltioissa; 64. kehottaa komissiota ja jäsenvaltioita varmistamaan, että Euroopan yhdenvertaisten mahdollisuuksien teemavuoden 2007 vammaisia koskevissa toimissa viedään eteenpäin Euroopan vammaisten teemavuoden 2003 saavutuksia eikä vain toisteta niitä; 65. vaatii enemmän ponnisteluja iäkkäiden vammaisten työmarkkinoille integroitumisen tai palaamisen helpottamiseksi ja vammaisten varhaisen eläkkeelle siirtymisen vähentämiseksi; huomauttaa, että demografisen muutoksen myötä iäkkäiden vammaisten määrä kasvaa merkittävästi; katsoo, että iäkkäät vammaiset tarvitsevat erityisen paljon kokonaisvaltaista hoitoa sekä muita enemmän sosiaalista kuntoutusta; kehottaa komissiota selvittämään, mitä jäsenvaltioissa tehdään kyseisellä alalla ihmisten tarpeita vastaavan hoidon varmistamiseksi; suosittelee selvityksen tulosten esittelemistä parhaiden käytäntöjen vertailun muodossa; 66. kehottaa puhemiestä välittämään tämän päätöslauselman neuvostolle ja komissiolle sekä jäsenvaltioiden ja liittyvien maiden sekä ehdokasmaiden hallituksille ja parlamenteille. [1] EYVL L 303, 2.12.2000, s. 16. [2] EYVL L 42, 13.2.2002, s. 1. [3] EYVL L 335, 19.12.2001, s. 15. [4] EYVL C 187, 18.7.1988, s. 236. [5] EYVL C 379, 7.12.1998, s. 66. [6] EYVL C 21 E, 24.1.2002, s. 246. [7] EYVL C 140 E, 13.6.2002, s. 599. [8] EUVL L 204, 26.7.2006, s. 1. [9] EUVL C 39, 18.2.2003, s. 5. [10] EUVL C 134, 7.6.2003, s. 6. [11] EUVL C 134, 7.6.2003, s. 7. [12] EUVL C 69, 19.3.2005, s. 8 (ei vielä julkaistu oikeustapauskokoelmassa). --------------------------------------------------